9. การควบคุมภายใน

จากการประชุมคณะกรรมการบริษัทฯ ประจำปี 2554
ซึ่งมีคณะกรรมการตรวจสอบได้เข้าร่วมประชุมด้วยนั้น
คณะกรรมการบริษัทและคณะกรรมการตรวจสอบมีความเห็นพ้องกันว่า
บริษัทมีระบบการควบคุมภายในที่เพียงพอและเหมาะสม โดยสรุปได้ดังนี้

องค์กรและสภาพแวดล้อม (Organizational Control and Environmental Measure)

บริษัทฯ มีเป้าหมายการดำเนินธุรกิจชัดเจนและมีการประเมินผลอย่างต่อเนื่อง
รวมทั้งได้ปรับโครงสร้างองค์กรให้กระชับ เหมาะสมกับสภาพธุรกิจปัจจุบัน
เพื่อสนับสนุนฝ่ายบริหารให้ดำเนินงานได้อย่างมีประสิทธิภาพ

นอกจากนี้ บริษัทยังกำหนดนโยบายและแผนการปฏิบัติงานโดยคำนึงถึงคุณภาพ ราคาผลิตภัณฑ์
และงานบริการที่เป็นธรรมกับลูกค้า มีการกำหนดระเบียบวิธีปฏิบัติงานไว้เป็นลายลักษณ์อักษร
เพื่อให้มีแนวทางการทำงานอย่างเป็นระบบตามมาตรฐาน และมีการตรวจสอบ
ติดตามการปฏิบัติงานจริงทั้งในธุรกรรมด้านการเงิน การจัดซื้อ การบริหารทั่วไป
การปฏิบัติงานด้านการผลิตและการตลาด
เพื่อให้มั่นใจได้ว่าการปฏิบัติงานเป็นไปตามนโยบายที่กำหนดและไม่มีการปฏิบัติงานในลักษณะที่อาจก่อให้เกิดผลเสียกับบริษัท

การบริหารความเสี่ยง (Risk Management Measure)

บริษัทฯ ให้ความสำคัญกับการบริหารความเสี่ยงที่มีผลกระทบกับการดำเนินธุรกิจ
โดยมีคณะกรรมการบริหารความเสี่ยง คอยกำกับดูแลให้มีการประเมินปัจจัย
และโอกาสที่จะทำให้เกิดความเสี่ยง รวมทั้งวิเคราะห์ผลกระทบจากความเสี่ยงที่เกิดขึ้น
แล้วแจ้งให้ผู้บริหารหรือผู้ปฏิบัติงานทราบ และร่วมกันกำหนดมาตรการ แนวทางป้องกัน
รวมทั้งติดตามการปฏิบัติตามมาตรการที่กำหนด เพื่อลดความเสี่ยงให้อยู่ในระดับที่ยอมรับได้

การควบคุมการปฏิบัติงานของฝ่ายบริหาร (Management Control Activities)

บริษัทฯ มีการกำหนดขอบเขตอำนาจหน้าที่
และวงเงินอนุมัติของฝ่ายบริหารแต่ละระดับไว้เป็นลายลักษณ์อักษร มีการแบ่งแยกหน้าที่การอนุมัติ /
การบันทึกรายการ / และการดูแลทรัพย์สิน อย่างชัดเจน

การทำธุรกรรมกับผู้ถือหุ้นรายใหญ่ / กรรมการ / ผู้บริหาร หรือผู้ที่เกี่ยวข้อง
มีการอนุมัติอย่างถูกต้อง โดยผ่านการพิจารณาจากกรรมการอิสระผู้ไม่มีส่วนได้เสีย
และมีการติดตามการปฏิบัติตามเงื่อนไขอย่างถูกต้อง ส่วนการลงทุนในบริษัทย่อยหรือบริษัทร่วม
มีการติดตามดูแลการดำเนินงานอย่างต่อเนื่อง

สำหรับการปฏิบัติงานของฝ่ายงานต่างๆ นั้น ผลการตรวจของฝ่ายตรวจสอบภายใน พบว่า
มีการปฏิบัติงานโดยรวมเป็นไปตามระเบียบ/ระบบงานที่กำหนดไว้
และยังไม่ปรากฏการปฏิบัติงานที่ไม่ถูกต้องตามกฎหมาย ข้อบังคับของทางราชการ

ระบบสารสนเทศและการสื่อสารข้อมูล (Informational and Communication Measure)

การประชุมคณะกรรมการแต่ละวาระ บริษัทมีการจัดเตรียมข้อมูล เอกสารประกอบการประชุม
ที่เป็นสาระสำคัญต่างๆ อย่างเพียงพอ เพื่อให้คณะกรรมการใช้ประกอบการตัดสินใจ
โดยมีการบันทึกและสรุปความเห็นของที่ประชุมไว้ในรายงานการประชุมอย่างครบถ้วน
และตรวจสอบได้ทุกครั้ง

ด้านการบันทึกบัญชีเป็นไปตามหลักการที่รับรองทั่วไป และเอกสารประกอบการบันทึกบัญชี
มีการรวบรวมไว้เป็นหมวดหมู่ และจัดเก็บไว้อย่างครบถ้วนตามระยะเวลาที่กฎหมายกำหนด
รวมทั้งมีการติดตาม ให้มีการปรับปรุงแก้ไข
การปฏิบัติงานตามคำแนะนำในรายงานของผู้สอบบัญชีรับอนุญาต อย่างครบถ้วน

ระบบการติดตาม (Monitoring)

บริษัทฯ จัดให้มีการประชุมคณะกรรมการบริษัท วาระปกติ ไตรมาสละครั้ง
และมีการประชุมผู้บริหารในวาระพิเศษอย่างต่อเนื่อง เพื่อพิจารณา
ติดตามผลการดำเนินงานของฝ่ายบริหาร ว่าเป็นไปตามเป้าหมาย หรือพิจารณากำหนดแนวทางแก้ไข
หากผลการดำเนินงานไม่เป็นไปตามเป้าหมายที่กำหนด

การควบคุมภายใน ได้กำหนดแผนการตรวจสอบการปฏิบัติงานตามกฎระเบียบของบริษัท
อย่างสม่ำเสมอ และรายงานข้อบกพร่องที่เป็นสาระสำคัญ ให้คณะกรรมการตรวจสอบ/
คณะกรรมการบริษัททราบในที่ประชุมวาระปกติ ซึ่งจัดประชุมพร้อมกับการประชุมคณะกรรมการบริษัท
ไตรมาสละครั้ง เพื่อพิจารณาสั่งการแก้ไขและติดตาม ทั้งนี้ในกรณีทุจริต
หรือเป็นการปฏิบัติที่ฝ่าฝืนกฎหมาย จะมีการรายงานให้คณะกรรมการบริษัททราบทันที

รายงานคณะกรรมการตรวจสอบ

ปี พ.ศ.2554 คณะกรรมการตรวจสอบประกอบด้วยกรรมการอิสระที่ไม่ได้เป็นผู้บริหารของบริษัท
จำนวน 3 ท่าน
ได้ปฏิบัติหน้าที่ตามกฎบัตรคณะกรรมการตรวจสอบและแนวทางของตลาดหลักทรัพย์แห่งประเทศไทย
โดยพิจารณาสอบทานความมีประสิทธิภาพ
ประเมินความเพียงพอของระบบการควบคุมภายในของบริษัท ซึ่งได้ให้คำแนะนำต่างๆ แก่ฝ่ายบริหาร
เพื่อให้การดำเนินงานของบริษัทมีประสิทธิภาพ ประสิทธิผลสูงสุด
และติดตามให้บริษัทมีการกำกับดูแลกิจการที่ดี การบริหารความเสี่ยง
เพื่อเป็นการสร้างมูลค่าเพิ่มให้กับองค์กรและผู้ถือหุ้นตลอดจนผู้ที่มีส่วนเกี่ยวข้องอื่น สรุปสาระสำคัญ
ดังนี้

1.  สอบทานงบการเงินรายไตรมาส และงบการเงินประจำปี 2554
    โดยสอบถามและรับฟังคำชี้แจงจากผู้บริหารในเรื่องความถูกต้องครบถ้วนของงบการเงิน
    และความเพียงพอ ในการเปิดเผยข้อมูล ซึ่งคณะกรรมการตรวจสอบมีความเห็นว่า
    งบการเงินดังกล่าวมีความถูกต้องตามที่ควรในสาระสำคัญตามมาตรฐานการบัญชีที่รับรองทั่วไป

2.  สอบทานระบบการควบคุมภายในของบริษัท
    ตามแนวทางที่กำหนดโดยสำนักงานคณะกรรมการกำกับหลักทรัพย์และตลาดหลักทรัพย์
    คณะกรรมการตรวจสอบ มีความเห็นว่าบริษัทฯ
    มีระบบการกำกับดูแลการดำเนินงานอย่างเพียงพอ เหมาะสม และมีประสิทธิภาพ

3.  สอบทานการปฏิบัติตามข้อกำหนด กฎหมายว่าด้วยหลักทรัพย์และตลาดหลักทรัพย์
    หรือกฎหมายที่เกี่ยวข้องกับธุรกิจของบริษัท คณะกรรมการตรวจสอบ มีความเห็นว่าบริษัทฯ
    มีการปฏิบัติเป็นไปตามกรอบข้อกำหนด กฎหมาย ดังกล่าว อย่างถูกต้อง เหมาะสม

4.  พิจารณาโครงสร้าง อัตรากำลังฝ่ายตรวจสอบภายใน ซึ่งขึ้นตรงต่อคณะกรรมการตรวจสอบ
    ให้ความเห็นชอบในภารกิจ ขอบเขตการปฏิบัติหน้าที่ ความรับผิดชอบ ความเป็นอิสระ
    และการรายงานผลการตรวจสอบของฝ่ายตรวจสอบภายในต่อคณะกรรมการตรวจสอบ
    ตลอดจนอนุมัติแผนการตรวจสอบประจำปี

5.  ประชุมร่วมกับผู้สอบบัญชีบริษัท เอเอ็นเอส ออดิท จำกัด 1 ครั้ง
    เฉพาะคณะกรรมการตรวจสอบโดยไม่มีเจ้าหน้าที่เข้าร่วมเพื่อหารือประเด็นสำคัญๆเกี่ยวกับงบการเงิน
    ซึ่งผู้สอบบัญชีมีการรายงานทางบัญชีและการเงินอย่างละเอียดถี่ถ้วน

6.  การคัดเลือกและค่าตอบแทนผู้สอบบัญชีประจำปี 2554 ได้พิจารณาว่าจ้าง บริษัท เอเอ็นเอส
    ออดิท จำกัด เพื่อนำเสนอต่อคณะกรรมการบริษัทฯ
    ซึ่งคณะกรรมการตรวจสอบได้พิจารณาการปฏิบัติงาน ความเป็นอิสระ
    และความเหมาะสมของค่าตอบแทนแล้ว เห็นควรเสนอ แต่งตั้ง นายอธิพงศ์ อธิพงศ์สกุล
    ผู้สอบบัญชีรับอนุญาต เลขทะเบียน 3500 หรือ นายประวิทย์ วิวรรณธนานุตร์
    ผู้สอบบัญชีรับอนุญาต เลขทะเบียน 4917 หรือ นายบรรจง พิชญประสาธน์ ผู้สอบบัญชีรับอนุญาต
    เลขทะเบียน 7147 หรือ นายวิชัย รุจิตานนท์ ผู้สอบบัญชีรับอนุญาต เลขทะเบียน 4054 หรือ
    นายเสถียร วงศ์สนันท์ ผู้สอบบัญชีรับอนุญาต เลขทะเบียน 3495 แห่งบริษัท เอเอ็นเอส ออดิท
    จำกัด ด้วยค่าตอบแทนเป็นเงิน 0.57 ล้านบาท/ ปี เท่าเดิมกับปีก่อน

7.  ในปี พ.ศ.2554 คณะกรรมการตรวจสอบมีการประชุมทั้งสิ้น 4 ครั้ง โดยการประชุมใน 3
    ครั้งแรก กรรมการตรวจสอบทุกท่านได้เข้าร่วมประชุมครบถ้วน ส่วนการประชุมครั้งที่ 4
    มีกรรมการตรวจสอบเข้าร่วมประชุม 2 ใน 3 เนื่องจากกรรมการบางท่านติดภาระกิจ

8.  ในรอบปีที่ผ่านมา บริษัทฯมีการปฏิบัติในรายการเกี่ยวโยง
    หรือรายการที่อาจมีความขัดแย้งทางผลประโยชน์ ตามข้อกำหนดของตลาดหลักทรัพย์
    และสำนักงานคณะกรรมการกำกับหลักทรัพย์แห่งประเทศไทย คณะกรรมการตรวจสอบ
    มีความเห็นว่า รายการดังกล่าวเป็นรายการที่สมเหตุสมผล
    รวมทั้งได้เปิดเผยข้อมูลอย่างถูกต้อง และครบถ้วน

โดยสรุปในภาพรวม
คณะกรรมการตรวจสอบได้ปฏิบัติหน้าที่ครบถ้วนตามที่ได้ระบุไว้ในกฎบัตรของคณะกรรมการตรวจสอบ
ที่ได้รับการอนุมัติจากคณะกรรมการบริษัทฯ ซึ่งมีความเห็นว่า
บริษัทฯมีการรายงานข้อมูลทางการเงินและการดำเนินงานอย่างถูกต้อง มีระบบควบคุมภายใน
มีการปฏิบัติตามกฎหมายการเปิดเผยรายการเกี่ยวโยงกันอย่างถูกต้อง
และระบบกำกับดูแลกิจการที่ดีอย่าง เพียงพอ โปร่งใส และเชื่อถือได้

[]

( นายปรีชา อรรถวิภัชน์ )

ประธานคณะกรรมการตรวจสอบ